आसाम हादरसाया आबाद गाहाइ हादरसा। बे समाव आसामनि गामि ओनसोलफोराव आबाद मावनायनि दुहुम जानायाव कर’ना जिउसानि सनदेरनाया गाज्रियैनो गोहोम गोग्लैनायनि जाहोनाव फैगोन सानफोरा गिख्रंथाव थासारि सोमजिनो हागौखौ सानखांनाय फैदों। गोसो होथावना बाथ्राया जाबाय दि गेजेराव हादरसायाव कर’ना जिउसानि सनदेरनाय अनजिमानि जौखोन्दोया खमायनो हमबायमोनब्लाबो बे समाव फिन सनदेरनायनि जौखोन्दोआ बांनो हमनाय नुनो मोनो। मिथिनाय बादिब्ला थांनाय 3 जुलाइ खालि हादरसायाव कर’ना जिउसानि सनदेरनायनि हारा 1.77 सिम खम जादोंमोन। नाथाय बिनि उनावनो फिन दा कर’ना जिउसाजों सनदेरनाया बांनो हमदों। थांनाय सानब्रैसोयाव कर’ना जिउसा सनदेरनायनि हारा 2-2.8 नि गेजेराव दंमोन । नाथाय बे समाव हादरसायाव कर’ना जिउसाजों सनदेर जादों सा 249 सूबुंफोरा। गुबुन फारसे थैनांदों सा 24 सुबुंफोर। बिदिनो हादरसायाव कर’ना जिउसाजों सनदेर जानाय हारा जागोन 2.13. ओजों कामरुप ( नोगोर) जिल्लायाव कर’ना जिउसाजों सनदेर जानाया बांनो हमदों। जिल्लायाव सा 247 सुबुंफोरा गोदानै सन्देर जादों। दा मिरु सोरखारा आसाम हादरसानो सम मथै नांगौ अनजिमानि भेकसिन हराखै होननानै अजद सिखांदों । जायनि थाखाय सम-सम हादरसायाव भेकसिननि आंखाल नुनो मोननाय जायो। थांनाय सफ्था मोनसे हादरसानि गोबां जायगायाव भेकसिननि थाखाय रायजो-राजाफोरा हाहाखार जानांनाय खौरां मोननाय जादों। बिनि उनाव मिरु सोरखारा दाखालै आसामाव 3 लाख 14 रोजा 870 ड’ज भेकसिन दैथाय हरदों होननानै खौरां मोननाय जादों। बिनिनो 3 लाख ड’जआ जादों कभिश्विल्ड भेकसिन आरो 14,870 ड’जआ जादों कभेक्सिन भेकसिन। गुबुन फारसे मैया मिरु सोरखारा 1 लाख कभेक्सिन भेकसिन आसाम हादरसायाव हरदों। दा बिफोर भेकसिनखौ मोननायनि उनाव सावस्रि बिफाना एसे हां मोननाय बादि मोन्दों होननानै खौरां मोननाय जादों। दा मिथिनो मोननाय बादिब्ला माखासे जिल्लाफोरनि साहा बागानफोर आरो गामि ओनसोलफोराव कर’ना जिउसानि सनदेरनाया बांनो हमदों। दा बिदि सनदेरनाया बांनायाव गासै सुबुंफोरखौ साननाय नुनो मोन्दों। बिदिनो कर’ना जिउसाजों सनदेरनाया बांलांबाय थायोबा हादरसायाव गिलु-बालु थासारि फैनो हागौ नामा ? बे एसे साननो गोनां जानानै फैबाय।